GRB

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinsko vijeće**

**KLASA: 021-05/20-01/14**

**URBROJ: 2186/03-02-20-2**

**Cestica, 04.09.2020.**

**ZAPISNIK**

sa 19. sjednice Općinskog vijeća Općine Cestica održane dana 03. rujna 2020. godine u prostorijama Općine Cestica s početkom u 20,00 sati.

**PRISUTNI VIJEĆNICI:** Darko Majhen, Lucija Rodeš, Tomislav Lazar, Ivan Posavec, Tanja Veršić, Ivan Hohnjec, Ivan Bednjanić Bunić, Denis Kotolenko, Darijan Vinter, Milan Borak, Vlado Hip, Marijan Županić, Nives Božić

**ODSUTNI:** Marina Košutar, Stjepan Bistrović

**OSTALI PRISUTNI:** Mirko Korotaj, Žarko Rodeš, Ksenija Borić

**ZAPISNIČAR:** Gabriela Kos

Predsjednik Vijeća Darko Majhen otvara 19. sjednicu Općinskog vijeća Općine Cestica, pozdravlja sve vijećnike, te konstatira da je od 15 vijećnika/ca prisutno 13 vijećnika/ca te postoji kvorum i Odluke se mogu donositi pravovaljano. Vijećnici su u materijalima dobili Zapisnik sa 18. sjednice Općinskog vijeća Općine Cestica te pita prisutne da li ima kakvih primjedaba na Zapisnik? Vijećnik Vlado Hip želi da se kod odgovora ispravi dio gdje piše da će POS-ovi stanovi biti između 1.200,00 i 1.300,00 kn na iznos od 1.319,20 kn, također želi da se presluša snimka i doda u točci 4. njegovo pitanje, a prije pitanja vijećnika Ivana Hohnjeca odnosno on se na mene nadovezao. Kako daljnjih primjedaba više nema stavlja Zapisnik sa 18. sjednice sa ispravcima na usvajanje. Svi vijećnici glasaju za te predsjednik vijeća konstatira da je Zapisnik sa 18. sjednice usvojen jednoglasno, sa 13 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**PITANJA:**

Vijećnica Nives Božić postavlja pitanja da li će biti izgrađena kanalizacija i do POS-ovih stanova?

Vijećnik Tomislav Lazar govori o tome kako smatra da izrada kanalizacije na našem području dobro napreduje, no mještani mu ipak postavljaju pitanja, a vezano uz to kako će na području kanalizacija pokriti 2/3 općine, dok 1/3 neće biti trenutno pokrivena, a Općina će svojih sredstava izdvojiti više od 4 mil. kuna, pa da li će možda to biti dostatno za daljnju izgradnju u toj 1/3 naselja koja sad ne ulaze u to?

**ODGOVORI:**

Na pitanja vijećnice Nives Božić načelnik odgovara u sklopu aglomeracije to nije bilo u planu, no u dogovoru sa nadležnima naknadno se dogovorio taj zahvat i siguran je kako će to biti riješeno.

Na pitanje vijećnika Tomislava Lazara načelnik odgovara da aglomeracija na području Općine ima tri faze, a mi smo trenutno u 1. fazi – sadašnji radovi, 2. faza je dio Otok Virja i Dubrave K., a 3. faza je brdoviti dio – Natkrižovljan, Gradišće, Križanče, Jarki, Falinić Breg, IGH radi projekt ispitivanja na koji način će biti najbolje pristupiti sa izgradnjom kanalizacije, biti će potrebno više mini pročistača. Mini pročistači će biti za oko pet domaćinstava koji su na nepristupačnim mjestima Općine. Kroz sedmogodišnje razdoblje trebala bi čitava Općina prekrivena kanalizacijom.

Vijećnik Vlado Hip postavlja pitanje da li će kanalizacija po glavnoj cesti ići sa jedne ili obje strane ceste te da li se može odstupati od projekta i u kojoj mjeri?

Načelnik odgovara da se mora ići po projektu i da će se kopati sa obje strane ceste.

Predsjednik vijeća prelazi na utvrđivanje dnevnog reda za 19. sjednicu te pita da li ima netko dopunu ili izmjenu dnevnog reda? Dopune i izmjene nema te daje predloženi dnevni red na usvajanje.

Konstatira da svi prisutni vijećnici glasaju za, pa je dnevni red prihvaćen jednoglasno, sa 13 glasova:

**Dnevni red:**

1. Prihvaćanje Polugodišnjeg izvještaja o izvršenju proračuna Općine Cestica na dan 30.06.2020. godine i Polugodišnjeg izvještaja o provedbi Plana razvojnih programa – investicija Općine Cestica do 30.06.2020. godine
2. Prijedlog Odluke o produljenju roka za izgradnju skladišne hale za proizvodnju dijelova obuće i ostalih komponenti u Gospodarskoj zoni Cestica – lokacija Otok Virje
3. Prijedlog Odluke o produljenju roka za izgradnju proizvodne zgrade za izradu i montažu građevinskih kranova u Gospodarskoj zoni Cestica – lokacija Otok Virje
4. Prijedlog Odluke o dodjeli javnih priznanja Općine Cestica u 2020. godini
5. Izvješće o radu načelnika Općine Cestica za razdoblje od 01.01. – 30.06.2020. godine

**Točka 1.**

**POLUGODIŠNJI IZVJEŠTAJ O IZVRŠENJU PRORAČUNA OPĆINE CESTICA NA DAN 30.06.2020. GODINE I POLUGODIŠNJI IZVJEŠTAJ O PROVEDBI PLANA RAZVOJNIH PROGRAMA – INVESTICIJA OPĆINE CESTICA DO 30.06.2020. GODINE**

Predsjednik vijeća otvara 1. točku te moli načelnika za obrazloženje.

Načelnik objašnjava kako ta točka sastoji od obrazloženja odnosno tekstualnog djela, smog izvršenja i Polugodišnjeg izvještaja o provedbi Plana razvojnih programa – investicija Općine Cestica do 30.06.2020. godine. Nadalje govori da su primici od financijske imovine i zaduživanja bili 6.500.000,00 kn, dok je kredit koji je odobren od HBOR-a 5.377.454,50 kn i na kraju manjak iznosi 4.196.999,41 kn što znači da je smanjen za oko 2.500.000,00 kn.

Predsjednik vijeća zahvaljuje načelniku na objašnjenu te otvara raspravu.

Nitko se ne javlja za raspravu.

Predsjednik vijeća zatvara raspravu te daje Polugodišnji izvještaj o izvršenju proračuna Općine Cestica na dan 30.06.2020. godine i Polugodišnji izvještaj o provedbi plana razvojnih programa – investicija Općine Cestica do 30.06.2020. godine na usvajanje. Od 13 vijećnika, svi glasaju za. Predsjednik vijeća konstatira da je Polugodišnji izvještaj o izvršenju proračuna Općine Cestica na dan 30.06.2020. godine i Polugodišnji izvještaj o provedbi plana razvojnih programa – investicija Općine Cestica do 30.06.2020. godine **usvojen jednoglasno**.

**Točka 2.**

**ODLUKA O PRODULJENJU ROKA ZA IZGRADNJU SKLADIŠNE HALE ZA PROIZVODNJU DIJELOVA OBUĆE I OSTALIH KOMPONENTI U GOSPODARSKOJ ZONI CESTICA – LOKACIJA OTOK VIRJE**

Predsjednik vijeća otvara točku 2. i daje riječ načelniku.

Načelnik ukratko objašnjava kako nam je firma Marconato d.o.o. sa sjedištem u Otok Virju poslala dopis sa zamolbom produljenja roka koji ističe u rujnu mjesecu, a radi smanjene proizvodnje odnosno smanjenog izvoza proizvoda radi Covid-19. Predlaže da se produlji rok na godinu dana.

Predsjednik vijeća otvara raspravu.

Nitko se ne javlja za raspravu.

Predsjednik vijeća zatvara raspravu po točci 2. dnevnog reda, i daje Odluku o produljenju roka za izgradnju skladišne hale za proizvodnju dijelova obuće i ostalih komponenti u Gospodarskoj zoni Cestica – lokacija Otok Virje na usvajanje. Od 13 vijećnika/ca, svi vijećnici/ce glasaju za. Predsjednik vijeća konstatira da je Odluka o produljenju roka za izgradnju skladišne hale za proizvodnju dijelova obuće i ostalih komponenti u Gospodarskoj zoni Cestica – lokacija Otok Virje **usvojena jednoglasno**.

**Točka 3.**

**ODLUKA O PRODULJENJU ROKA ZA IZGRADNJU PROIZVODNE ZGRADE ZA IZRADU I MONTAŽU GRAĐEVINSKIH KRANOVA U GOSPODARSKOJ ZONI CESTICA – LOKACIJA OTOK VIRJE**

Predsjednik vijeća otvara točku 3. te daje riječ načelniku.

Načelnik objašnjava da je firma Alba – mont d.o.o. sa sjedištem u Gornjem Vratnu zatražila produljenje iz razloga što firma radi za njemačko tržite, a u ovim uvjetima epidemije nije bilo moguće poslovati. Predlaže da se produlji rok na godinu dana.

Predsjednik vijeća otvara raspravu.

Nitko se ne javlja za raspravu.

Predsjednik vijeća zatvara raspravu po točci 3. dnevnog reda, i daje Odluku o produljenju roka za izgradnju proizvodne zgrade za izradu i montažu građevinskih kranova u Gospodarskoj zoni Cestica – lokacija Otok Virje na usvajanje. Od 13 vijećnika/ca, svi vijećnici/ce glasaju za. Predsjednik vijeća konstatira da je Odluka o produljenju roka za izgradnju proizvodne zgrade za izradu i montažu građevinskih kranova u Gospodarskoj zoni Cestica – lokacija Otok Virje **usvojena jednoglasno.**

**Točka 4.**

**ODLUKA O DODJELI JAVNIH PRIZNANJA**

**OPĆINE CESTICA U 2020. GODINI**

Predsjednik vijeća otvara točku 4. i moli načelnika za objašnjenje.

Načelnik objašnjava kako je bio raspisani javni poziv za davanje prijedloga javnih priznanja te da je HNS bio predlagatelj nagrada i plakete. Tanja Veršić je dala prijedlog za udomiteljske obitelji koje isključivo udomljavaju djecu te im se treba dati nagrada jer je to dobra gesta, NK Bratstvo je dao prijedlog za dodjelu nagrade Petru Juršići kao osnivaču NK Bratstva koji je mnogo ulagao u klub i financijski i fizički, nadalje predlaže se Jelena Milec kao osnivačica KUD-a Cestica i dramske sekcije, a najviše za očuvanje tradicijskih običaja našeg područja i DVD Vratno za 100-tu godišnjicu postojanja i aktivnog djelovanja kroz čitavo razdoblje postojanja.

Predsjednik vijeća otvara raspravu.

Vijećnik Vlado Hip postavlja pitanje tko je ustvari predlagatelj nagrada, pošto je načelnik na početku rekao da je predlagatelj HNS, a onda u daljnjem govoru spominje NK Bratstvo? Načelnik odgovara da NK Bratstvo nije dali pismeni prijedlog, već su njega telefonski nazvali i dali svoj prijedlog, a koji je bio usvojen.

Nitko se više ne javlja za raspravu te predsjednik vijeća zaključuje raspravu i daje točku 4. na usvajanje.

Od 13 vijećnika/ca, svi glasaju za. Predsjednik vijeća konstatira da je Odluka o dodjeli javnih priznanja Općine Cestica u 2020. godini **usvojena jednoglasno**.

**Točka 5.**

**IZVJEŠĆE O RADU NAČELNIKA OPĆINE CESTICA**

**ZA RAZDOBLJE OD 01.01. – 30.06.2020. GODINE**

Predsjednik vijeća otvara točku 5. te daje riječ načelniku.

Načelnik objašnjava kako se u proteklih šest mjeseci aktivno radilo te da ima trenutno otvorenih 9 gradilišta, a to je pretežno vezano uz izgradnju kanalizacije, pa je bilo i mnogih izlazaka na teren jer su ljudi nezadovoljni te se na licu mjesta mogu mnoge stvari ispraviti i ukloniti nepravilnosti. Također se započelo i sa izgradnjom POS-ovih stanova. Posla je bilo i oko raspisanog natječaja za potpore, od pisanja odluka do slaganja ugovora.

Predsjednik vijeća otvara raspravu.

Nitko se ne javlja za raspravu, te daje točku 5. na usvajanje.

Od 13 vijećnika/ca, svi glasaju za. Predsjednik vijeća konstatira da je Izvješće o radu načelnika Općine Cestica za razdoblje od 01.01. – 30.06.2020. godine **usvojeno jednoglasno**.

Prije samog završetka načelnik je vijećnicima/cama dao još nekoliko informacija oko organiziranja Svečane sjednice Općinskog vijeća Općine Cestica, a koje će biti dana 11. rujna 2020. godine s početkom u 16,00 sati u novoj dvorani Kulturnog centra. Neće biti proslave u šatoru, nema glazbenog izvođača, samo sjednica sa najviše 100 uzvanika, podjela nagrada te domjenak u dvorani DVD-a.

Predsjednik vijeća konstatira da je dnevni red iscrpljen, zahvaljuje vijećnicima/cama na dolasku te zaključuje 19. sjednicu Općinskog vijeća Općine Cestica.

Sjednica završila u 20,40 sati.

ZAPISNIČAR:

Gabriela Kos

PREDSJEDNIK OPĆINSKOG VIJEĆA:

Darko Majhen, mag.pol.